১৫ বলের ফিফটিতে রেকর্ড বইয়ে ফ্রেজার-ম্যাকগার্ক
লেগ স্পিনার মায়াঙ্ক মারকান্ডের গুগলি ডেলিভারি লং অন দিয়ে ছক্কায় ওড়ালেন জেইক ফ্রেজার-ম্যাকগার্ক। ৪৬ থেকে তিনি পৌঁছে গেলেন পঞ্চাশে। আইপিএলে তিন ম্যাচের মধ্যে দুটি ঝড়ো ফিফটি উপহার দিলেন ‘নতুন ম্যাক্সওয়েল’ হিসেবে পরিচিত দারুণ প্রতিভাবান এই অস্ট্রেলিয়ান ব্যাটসম্যান। তার নাম উঠে গেল রেকর্ড বইয়ে। দিল্লির আরুন জেটলি স্টেডিয়ামে শনিবার দিল্লি ক্যাপিটালসের হয়ে সানরাইজার্স হায়দরাবাদের বিপক্ষে ২৬৭ রান তাড়ায় স্রেফ ১৫ বলে পঞ্চাশ স্পর্শ করেন তিনি।  চলতি আইপিএলে দ্রুততম ফিফটি এটি। এই ম্যাচেই প্রথম ইনিংসে ১৬ বলে ফিফটি করেন হায়দরাবাদের ট্রাভিস হেড। কিছুদিন আগে সমান বলে ফিফটি করেন তার সতীর্থ অভিষেক শার্মা।দিল্লির হয়ে দ্রুততম ফিফটির রেকর্ড এখন ফ্রেজার-ম্যাকগার্কের। ২০১৬ আসরে ক্রিস মরিসের ১৭ বলে ফিফটি ছিল দলটির আগের রেকর্ড।ফ্রেজার-ম্যাকগার্কের চেয়ে কম বলে আইপিএলে ফিফটি আছে আর কেবল তিন জনের। গত আসরে রাজস্থান রয়্যালসের হয়ে কলকাতা নাইট রাইডার্সের বিপক্ষে রেকর্ড ১৩ বলে ফিফটি করেন ইয়াশাসভি জয়সওয়াল। ২০২২ আসরে কলকাতার হয়ে প্যাট কামিন্স ১৪ বলে পঞ্চাশ স্পর্শ করেন মুম্বাই ইন্ডিয়ান্সের বিপক্ষে। ২০১৮ আসরে পাঞ্জাব কিংসের হয়ে লোকেশ রাহুল সমান বলে ফিফটি করেছিলেন দিল্লির বিপক্ষে।
ফ্রেজার-ম্যাকগার্ক ছাড়া ১৫ বলে ফিফটি আছে আরও তিন জনের- ইউসুফ পাঠান, নিকোলাস পুরান, সুনিল নারাইন।দ্বিতীয় ওভারে মুখোমুখি তৃতীয় বলে চার মেরে প্রথম রানের দেখা পান ফ্রেজার-ম্যাকগার্ক। পরের ওভারে তিনি ঝড় বইয়ে দেন অফ স্পিনার ওয়াশিংটন সুন্দারের ওপর দিয়ে। তিনটি করে ছক্কা ও চারে এই ওভারে নেন ৩০ রান।ওয়াশিংটন ২ ওভারে দেন ৪৬ রান!ফ্রেজার-ম্যাকগার্ক পরপর চার ও ছক্কা মারেন স্বদেশী পেসার প্যাট কামিন্সকে। মারকান্ডেকে ছক্কায় উড়িয়ে ফিফটি পূর্ণ করে পরের দুই বলও হাওয়ায় ভাসিয়ে সীমানার বাইরে আছড়ে ফেলেন ২২ বছর বয়সী ব্যাটসম্যান। পরের বলেই অবশ্য তিনি আউট হয়ে যান কিপারের গ্লাভসে ধরা পড়ে।স্রেফ ১৮ বলে ৭ ছক্কা ও ৫ চারে তার ব্যাট থেকে আসে ৬৫ রানের বিস্ফোরক ইনিংস।আইপিএল অভিষেকে তিনি লাক্ষ্ণৌ সুপার জায়ান্টসের বিপক্ষে রান তাড়ায় ৫ ছক্কা ও ২ চারে ৩৫ বলে খেলেন ৫৫ রানের ইনিংস। পরের ম্যাচে দিল্লি ক্যাপিটালসের বিপক্ষে রান তাড়ায় ১০ বলে ২টি করে চার ও ছক্কায় করেন ২০ রান। দুই ম্যাচেই জেতে তার দল।এবার অবশ্য জিততে পারেনি দিল্লি। পাঁচ বল বাকি থাকতে ১৯৯ রানে অল আউট হয়ে ৬৭ রানে ম্যাচ হারে তারা।গত ডিসেম্বরে আইপিএলের নিলামে দল পাননি ফ্রেজার-ম্যাকগার্ক। পরে চোট পাওয়া লুঙ্গি এনগিডির বদলি হিসেবে তাকে দলে নেয় দিল্লি। একাদশে সুযোগ পাওয়ার পর থেকে দারুণ ব্যাটিংয়ে নিজের প্রথম আইপিএল অভিযান রাঙিয়ে চলেছেন তিনি।

আইপিএলে তিন ম্যাচের মধ্যে দুটি ঝড়ো ফিফটি উপহার দিলেন ‘নতুন ম্যাক্সওয়েল’ হিসেবে পরিচিত দারুণ প্রতিভাবান এই ব্যাটসম্যান।